**Ministru kabineta noteikumu projekta**

**"Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību" (turpmāk – noteikumu projekts) izstrādāts, pamatojoties uz Valsts probācijas dienesta likuma 16.panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Valsts probācijas dienesta likuma (redakcijā spēkā līdz 13.10.2017.) 16. panta otrās un trešās daļas pamata tika izdoti divi Ministru kabineta noteikumi –  Ministru kabineta 2007. gada 27. novembra noteikumi Nr. 803 "Noteikumi par Valsts probācijas dienesta datubāzē iekļaujamās informācijas apjomu un informācijas iekļaušanas un izmantošanas kārtību" (turpmāk – Noteikumi Nr. 803) un Ministru kabineta 2008. gada 25. novembra noteikumi Nr. 973 "Probācijas klienta lietas izveidošanas, noformēšanas, pārsūtīšanas, izbeigšanas, atjaunošanas un glabāšanas kārtība" (turpmāk – Noteikumi Nr. 973) – vieni regulē valsts informācijas sistēmas izmantošanu, otri – darbības ar probācijas klienta lietu. Ņemot vērā, ka probācijas klienta lietu izveido valsts informācijas sistēmā, kuru regulē attiecīgie noteikumi, tad nav nepieciešama divu noteikumu pastāvēšana, kas regulē vienu priekšmetu. Šāda sadrumstalota tiesību regulējuma pastāvēšana neveicina tiesību piemērotāja spēju veiksmīgi orientēties un piemērot tiesību normas.  Noteikumu projekts ir nepieciešams, lai apvienotu Noteikumos Nr. 803 un Noteikumos Nr. 973 ietvertās normas vienā normatīvajā aktā. Noteikumu projekts noteiks Valsts probācijas dienesta (turpmāk – Dienests) informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību. Noteikumu projekts neparedz veidot jaunu informācijas sistēmu, bet precizēt esošās informācijas sistēmas tiesisko regulējumu, informācijas sistēmā iekļaujamās informācijas saturu, minimālo apjomu, informācijas apstrādes un glabāšanas kārtību un piekļuves tiesības.  Noteikumu projekts izstrādāts ņemot vērā Valsts probācijas dienesta likuma 16.panta otrajā daļa noteikto, informācijas sistēmas mērķis ir nodrošināt informācijas apstrādi Dienesta funkciju kvalitatīvai izpildei, tādējādi veicinot sabiedrības drošību, iespēju operatīvi kontrolēt probācijas klientu lietu virzības gaitu, nodrošinot efektīvu starpinstitucionālo sadarbību funkciju izpildes ietvaros un atvieglojot zinātniskos, analītiskos un statistiskos pētījumus.  Valsts probācijas dienesta likuma 16.panta ceturtajā daļā noteikto, informācijas sistēmā ievadītā informācija ir ierobežotas pieejamības informācija. Papildus ņemot vērā, Informācijas atklātības likuma normas, kuras paredz iestādes rīcību informācijas sniegšanas un apstrādes kārtību un Fizisko personu datu aizsardzības likuma normu prasības, piemēram, vispārīgo datu apstrādes principus attiecībā uz probācijas klientu (personas dati, t.sk. sensitīvie dati) un trešo personu (personas dati) datu apstrādi.  Noteikumu projekts paredz noteikt:   * vispārīgos jautājumus attiecībā uz informācijas sistēmu; * informācijas iekļaušanas tiesisko pamatu; * informācijas sistēmā iekļaujamās informācijas saturu un minimālo apjomu; * informācijas apstrādes kārtību (informācijas iekļaušana, aktualizēšana, glabāšana un arhivēšana, informācijas glabāšanas termiņi u.c.). Informācijas apmaiņas (saņemšana un nosūtīšana) kārtību, t.sk. informācijas apmaiņu tiešsaistes datu pārraides režīmā. * noslēguma jautājumi, nosakot atsevišķu noteikuma projekta punktu spēkā stāšanās termiņus.   Informācijas iekļaušanas informācijas sistēmā un probācijas klienta lietas izveidošanas tiesiskais pamats ir noteikts noteikumu projekta piektajā punktā.  Noteikumu projekts paredz, ka informācijas sistēmā iekļaujamā informācija ir noteikta pamatojoties uz Dienesta īstenotajām funkcijām un Dienesta ierēdņiem noteiktajām tiesībām. Valsts probācijas dienesta likuma 25.pants noteic, ka Dienesta funkciju veikšanai Dienesta ierēdņiem ir tiesības iegūt informāciju ne tikai no probācijas klienta, bet arī no citiem informācijas sniedzējiem, piemēram, probācijas klienta radiniekiem (laulāto, vacākiem, bērniem), plānotās dzīvesvietas īpašnieka, plānotās darba vietas darba devēja, cietušā u.c. Līdz ar to informācijas sistēma satur arī trešo personu datus.  Par probācijas klientu Dienests apstrādā šādu informāciju: probācijas klienta personas datus, par probācijas klienta izglītību, nodarbinātību, darba vietu, par probācijas klienta prasmēm, ekonomisko aktivitāti un ienākumiem, par probācijas klientam sniegtajiem sociālajiem pakalpojumiem un sniegto sociālo palīdzību un sodāmībām un ierosinātajiem kriminālprocesiem, administratīvajiem pārkāpumiem, par probācijas klienta dalību personu vai sabiedrības drošību apdraudējušajos notikumos. Saskaņā ar Fizisko personu datu aizsardzības likumā ietverto sensitīvo datu termina skaidrojumu, Dienests apstrādā informāciju par probācijas klientu: par probācijas klienta ģimenes stāvokli, pašreizējām un iepriekšējām partnerattiecībām, bērniem un aprūpē esošajām personām, par probācijas klienta invaliditāti un veselības traucējumiem.  Par trešajām personām Dienests apstrādā šādu informāciju:  personas datus (vārds, uzvārds, personas kods, dzimšanas dati, dzimums, kontaktinformācija) par probācijas klienta likumisko pārstāvi, radiniekiem, laulāto, kontaktpersonām, par cietušo un par cietušā likumisko pārstāvi. Ja trešās personas ir juridiskas personas, Dienests apstrādātā informāciju par juridiskās personas nosaukumu, reģistrācijas numuru, kontaktinformāciju un juridiskās personas pārstāvi (informācija kā par fizisko personu). Ja trešā persona ir cietušais, papildus tiek apstrādāta informācija par cietušā izglītību, ekonomisko aktivitāti un saskaņā ar Fizisko personu datu aizsardzības likumā ietverto sensitīvo datu termina skaidrojumu - cietušā ģimenes stāvokli.  Saskaņā ar Eiropas parlamenta un padomes 2012.gada 25.oktobra direktīvā 2012/29/ES noteikto, par noziegumos cietušo tiesību, atbalsta un aizsardzības minimālajiem standartiem, par probācijas klienta veiktajiem noziedzīgiem nodarījumiem pret cietušo, kas saistīti ar vardarbību vai personas tikumību un dzimumneaizskaramību, Dienests apstrādā informāciju par noziedzīgā nodarījuma veidu, cietušā un probācijas klienta attiecību statusu, cietušā vecumu un dzimumu, lai veicot Dienesta funkciju īstenošanu tiktu pievērsta pastiprināta uzmanība probācijas klientam un nodrošināta cietušo aizsardzība.  Dienests funkciju izpildes nodrošināšanai iegūst informāciju no informācijas sniedzēja - probācijas klienta, cietušā, probācijas klienta norādītajām kontaktpersonām (radinieki, laulātie u.c.), no valsts un pašvaldību iestādēm, pēc rakstiska pieprasījuma vai tiešsaistes režīmā.  Noteikumu projekts paredz, ka:   1. No Iekšlietu ministrijas Pilsonības un migrācijas lietu pārvaldes tiek saņemta noteikumu projekta 7.1.1.-7.1.8., 7.1.10. – 7.1.13., 7.2.4. - 7.2.7., 7.5.1. un 7.14.1.-7.14.4. apakšpunktos minētā informācija; 2. No Iekšlietu ministrijas Informācijas centra tiek saņemta šo noteikumu projekta 7.15., 7.16. un 7.17. apakšpunktos minētā informācija; 3. No Izglītības un zinātnes ministrijas tiek saņemta noteikumu projekta 7.6. apakšpunktā minētā informācija; 4. No Labklājības ministrijas Veselības un darbspēju ekspertīzes komisijas tiek saņemta noteikumu projekta 7.10. apakšpunktā minētā informācija; 5. No Labklājības ministrijas Valsts sociālās apdrošināšanas aģentūras tiek saņemta noteikumu projekta 7.13.5. apakšpunktā minētā informācija un informācija par probācijas klientam piešķirtajiem pakalpojumiem (t.sk. pensiju) un to apmēru; 6. No Finanšu ministrijas Valsts ieņēmuma dienesta tiek saņemta noteikumu projekta 7.11. apakšpunktā minētā informācija; 7. No Vienotās pašvaldību sistēmas (SOPA) tiek saņemta noteikumu projekta 7.13. apakšpunktā minētā informācija; 8. No probācijas klienta tiek saņemta noteikumu projekta 7.1.9., 7.1.13.-7.1.15., 7.2.1., 7.2.2., 7.2.3., 7.3., 7.4., 7.5.2., un 7.7., 7.8., 7.9. 7.12., 7.14. apakšpunktā minēto informāciju.   Informācija, kas ietverta noteikumu projekta 7.18., 7.19., 7.20.un 7.22. apakšpunktos ir nepieciešama Dienesta funkciju izpildei, tā tiek iegūta no kriminālprocesa virzītāja (policijas, prokuratūras, tiesas) un izlīguma gadījumā arī no izlīguma procesā iesaistītajām pusēm.  Informāciju, kas ietverta noteikumu projekta 7.21. apakšpunktā paredzēts iegūt no Elektroniskās uzraudzības informācijas sistēmas.  Informāciju, kas norādīta noteikumu projekta 7.23.apakšpunktā veido Dienesta funkciju izpildes ietvaros no informācijas sistēmā esošajiem datiem.  Informācijas sistēma satur aktuālo informāciju, kurā tiek apstrādi iepriekš minētie dati funkciju izpildes nodrošināšanai. Ja informācijas sistēmā tiek izdarīti grozījumi, jauno informāciju ieraksta, neizdzēšot iepriekšējo informāciju, izņemot dokumentu sagataves (piemēram, piespiedu darba grafikus, kas nav saskaņoti, līdz ar to nav likumiskā spēkā) un probācijas klienta pamatdatus, kas tiek aktualizēti (piemēram, kontaktinformācija, faktiskā dzīvesvietas adrese u.c. informācija).  Brīdī, kad persona zaudē probācijas klienta statusu, probācijas klienta lieta tiek slēgta un pēc diviem gadiem no probācijas klienta lietas slēgšanas tā tiek pārvietota uz sistēmas arhīvu, kurā tiek glabāta informācija par slēgtām probācijas klienta lietām.  Ja par bijušo probācijas klientu tiek saņemts šo noteikumu piektajā punktā minētais dokuments, kas ir par pamatu probācijas klienta lietas izveidošanai, probācijas klienta lieta tiek atjaunota no sistēmas arhīva un kvalitatīvai Dienesta funkciju izpildes nodrošināšanai tiek izmantota probācijas klienta lietā esošā (vēsturiskā) informācija.  Saskaņā ar Valsts probācijas dienesta likuma 16.panta otrajā daļa noteikto, ka viens no informācijas sistēmas mērķiem ir atvieglot zinātnisko, analītiskos un statistisko pētījumu veikšanu, noteikumu projekts paredz probācijas klienta lietas glabāšanas ilgumu - 100 gadi no personas dzimšanas. Noteikumu projektā paredzētais datu glabāšanas ilgums ir saistīts ar Valsts probācijas dienesta likuma 18.2 pantā noteikto uzdevumu - veikt Dienesta darbības rezultātu izpēti, analizējot bijušo un esošo probācijas klientu recidīva rādītājus. Lai analizētu Dienesta intervenču ietekmi un novērtētu darba efektivitāti, ir nepieciešams ilgstoši uzglabāt datus (t.sk. personas datus) par bijušajiem probācijas klientiem, lai konstatētu sakarības starp probācijas klientu raksturojošām pazīmēm, Dienesta intervencēm un noziedzīgu nodarījumu recidīvu. Identificētu augsta riska likumpārkāpējus un īstenotu atbilstošus kontroles un atbalsta pasākumus. Tā, piemēram, Kanādas pētnieka Hensona un viņu kolēģu (Hanson, et al., 2017 <http://dx.doi.org/10.1037/law0000135> ) veiktā metaanalīze par recidīva rādītājiem dzimumnoziedznieku grupā atklāja to, ka daļa dzimumnoziedznieku, kas atbrīvoti sabiedrībā, vairāk kā 20 gadus pēc atbrīvošanas rada augstāku dzimumnoziegumu izdarīšanas risku, salīdzinot ar notiesātajām personām, kas dzimumnoziegumus nebija veikuši. Lai šādu vai līdzīgu pētījumu par noziedzīgu nodarījumu recidīvu veiktu, ir nepieciešams ilgstoši uzglabāt datus par bijušajiem probācijas klientiem. Informācijas uzglabāšana informācijas sistēmā, papildus ir nepieciešama probācijas klientu dinamikas (kā laika gaitā mainās probācijas klienta vidējais vecums, vīriešu un sieviešu īpatsvara izmaiņas, u.tml.) un intervenču efektivitātes novērtēšanai (analīze par probācijas klientiem, kas atkārtoti atgriežas probācijas sistēmā). Noteikumu projekta izstrādes laikā tika ņemts vērā arī Sodu reģistra likuma 23.pantā noteiktais, ka ziņas reģistra arhīva datubāzē tiek glabātas 100 gadus.  Nobeigumā noteikumu projekts paredz atzīt par spēku zaudējušiem Ministru kabineta 2008. gada 25. novembra noteikumus Nr. 973 "Probācijas klienta lietas izveidošanas, noformēšanas, pārsūtīšanas, izbeigšanas, atjaunošanas un glabāšanas kārtība" un Ministru kabineta 2007. gada 27. novembra noteikumus Nr. 803 "Noteikumi par Valsts probācijas dienesta datubāzē iekļaujamās informācijas apjomu un informācijas iekļaušanas un izmantošanas kārtību". |
| 3. | Projekta izstrādē iesaistītās institūcijas | Tieslietu ministrija, Valsts probācijas dienests, Datu valsts inspekcija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz:  1) bijušajiem un esošajiem probācijas klientiem;  2) Dienesta nodarbinātajiem;  3) valsts un pašvaldības institūcijām, kas sniedz informāciju par probācijas klientu;  4) trešajām personām (cietušie, probācijas klienta norādītās kontaktpersonas - laulātie, radinieki, bērni u.c.). |
| 2. | Tiesiskā regulējuma ietekme uz tautsaimniecību un administratīvo slogu | Bijušajiem un esošajiem probācijas klientiem, kā arī Dienesta nodarbinātajiem administratīvais slogs samazinās, jo tiks nodrošināta automatizēta informācijas apmaiņa, tādejādi atsakoties no rakstveida informācijas sniegšanas, kas patērē papildus resursus. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" pirms noteikumu projekta nosūtīšanas Valsts kancelejai izskatīšanai Valsts sekretāru sanāksmē, par noteikumu projekta izstrādi tiks informēti sabiedrības pārstāvji, ievietojot paziņojumu par iespējām iesaistīties tiesību akta izstrādes procesā Tieslietu ministrijas, Valsts kancelejas un Valsts probācijas dienesta mājaslapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas vai institucionālo struktūru. |
| 3. | Cita informācija | Nav |

Iesniedzējs:

tieslietu ministrs Dzintars Rasnačs

Eglons 67244846

andris.eglons@vpd.gov.lv